หวั่นการเมืองทุบยอดเงินในงานสัปดาห์หนังสือ
งานสัปดาห์หนังสือแห่งชาติ วอนเสื้อแดงชุมนุมอย่างสงบ คาดเงินสะพัดเพิ่มขึ้น 10% แน่นอนจากงบประมาณภาครัฐ
9 มี.ค. 2553

งานสัปดาห์หนังสือแห่งชาติ วอนเสื้อแดงชุมนุมอย่างสงบ คาดเงินสะพัดเพิ่มขึ้น 10% แน่นอนจากงบประมาณภาครัฐ 
นางริสรวล อร่ามเจริญ นายกสมาคมผู้จัดพิมพ์ และผู้จำหน่ายหนังสือแห่งประเทศไทย เปิดเผยว่า งานสัปดาห์หนังสือแห่งชาติที่จะจัดขึ้นในวันที่ 26 มี.ค. – 6 เม.ย. ที่ศูนย์การประชุมแห่งชาติสิริกิติ์ เป็นครั้งที่ 38 แล้ว ซึ่งถือได้ว่างานดังกล่าวได้ผ่านเหตุการณ์ต่างๆ มามากมายและก็ผ่านได้มาตลอดรอดฝั่ง ในปีนี้ก็เช่นเดียวกัน หากการชุมนุมของคนเสื้อแดงในวันที่ 12 – 14 มี.ค. นี้เป็นไปอย่างสงบเรียบร้อย ไม่ว่าผู้ชุมนุมจะมาจำนวนมากเท่าใดก็ตาม ก็จะไม่ทำให้เกิดปัญหา และทำให้ผู้บริโภคขาดความเชื่อมั่นในการจับจ่ายลงไป แต่หากเหตุการณ์เลวร้ายเหมือนช่วงเดือน เม.ย. เมื่อปีที่ผ่านมา ไม่ว่าจะเป็นการยิงกัน การใช้รถแก๊ส จะส่งผลร้ายต่อการจับจ่ายในงานสัปดาห์หนังสือแห่งชาติที่จะจัดขึ้นในครั้งนี้อย่างแน่นอน
ทั้งนี้ หากเหตุการณ์บ้านเมืองเป็นไปอย่างปกติ คาดว่าการจับจ่ายในงานฯ ครั้งนี้จะเพิ่มขึ้นราว 10% จากปีที่ผ่านมาที่มีการจับจ่ายภายในงานราว 400 ล้านบาท อย่างแน่นอน ซึ่งเงินที่เพิ่มขึ้นนี้มาจากภาคการศึกษาจะนำงบประมาณที่ภาครัฐมอบให้เพื่อซื้อหนังสือจากโครงการไทยเข้มแข็ง และการประกาศการอ่านให้เป็นวาระแห่งชาติมาซื้อหนังสือที่ราคาถูกภายในงาน คาดว่าจะมีผู้เข้าชมงานใกล้เคียงกับปีที่ผ่านมาที่มีจำนวนราว 1.5 ล้านคน